บลจ.ฟินันซ่าเปิดตัวกองทุนมันนี่มาร์เก็ต
บลจ.ฟินันซ่า มั่นใจกระแสตอบรับดีส่ง กองทุนเปิดฟินันซ่าเพิ่มพูนทรัพย์ เข้าสู่ตลาด หวังขยายฐานลูกค้าด้วยกองทุนรวมตลาดเงินที่ให้ผลตอบแทนที่ดีโดยมีค่าธรรมเนียมและค่าใช้จ่ายกองทุนต่ำ
20 ต.ค. 2553

บลจ.ฟินันซ่า มั่นใจกระแสตอบรับดีส่ง กองทุนเปิดฟินันซ่าเพิ่มพูนทรัพย์ เข้าสู่ตลาด หวังขยายฐานลูกค้าด้วยกองทุนรวมตลาดเงินที่ให้ผลตอบแทนที่ดีโดยมีค่าธรรมเนียมและค่าใช้จ่ายกองทุนต่ำ 
นายธีรพันธุ์  จิตตาลาน ประธานเจ้าหน้าที่บริหารและกรรมการบริหาร บริษัทหลักทรัพย์จัดการกองทุน (บลจ.) ฟินันซ่าเปิดเผยว่า บริษัทจะเปิดเสนอขายกองทุนเปิดฟินันซ่าเพิ่มพูนทรัพย์ (FAM VF)  ในวันที่ 21-28 ต.ค.นี้ ซึ่งเป็นกองทุนรวมตลาดเงิน เพื่อดึงดูดความสนใจของนักลงทุนที่ต้องการสภาพคล่องสูงและผลตอบแทนที่สม่ำเสมอและดีกว่าการฝากเงิน ลงทุนขั้นต่ำ 2,000 บาท ราคา 10 ต่อหน่วยลงทุน
กองทุนดังกล่าวเน้นลงทุนในเงินฝาก ตราสารหนี้ภาครัฐ ตราสารหนี้ภาคสถาบันการเงิน ในประเทศที่มีอายุไม่เกิน 1 ปี และจะดำรง portfolio duration ของกองทุนไม่เกิน 3 เดือน มูลค่าโครงการ 5,000 ล้านบาท ผู้ลงทุนสามารถซื้อ-ขายได้ทุกวันทำการ 8.30-15.30น. และจะได้รับเงินค่าขายหน่วยลงทุนในวันรุ่งขึ้น (T+1) โดยการโอนเงินเข้าบัญชีได้ถึง 7 ธนาคาร ได้แก่ ธ.กรุงเทพ, ธ.กสิกรไทย, ธ.ไทยพาณิชย์, ธ.กรุงศรีอยุธยา, ธ.ทหารไทย, ธ.ธนชาต และ ธ.นครหลวงไทย 
ทั้งนี้ FAM VF มีความเสี่ยงต่ำ ผลตอบแทนสำหรับผู้ลงทุนที่เป็นบุคคลธรรมดาไม่ต้องเสียภาษี  สภาพคล่องสูง สามารถซื้อขายได้ทุกวันทำการ อีกทั้งบริษัทจัดการได้จัดโครงสร้างภาระค่าธรรมเนียมและค่าใช้จ่ายของกองทุนในระดับต่ำที่ประมาณร้อยละ 0.25 ต่อปี ซึ่งเป็นอัตราที่ต่ำกว่ากองทุนรวมตลาดเงินอื่นๆ ในอุตสาหกรรม เพื่อสนองความต้องการของนักลงทุนที่มุ่งหวังผลตอบแทนที่ดีกว่าจากการลงทุนในกองทุนรวมตลาดเงินอื่น